钦定古今图书集成/明伦汇编/官常典/第332卷 > 沈节甫
## 钦定古今图书集成/明伦汇编/官常典/第332卷 > 沈节甫

按《明外史》本传：“节甫，字以安，乌程人。嘉靖三十八年
进士。授礼部仪制司主事，历祠祭郎中。高拱为尚书，
性卞急，以事诘责诸郎甚厉，节甫曰：‘上下之交有礼，
何至是’？使掾史以故事白，拱不悦。有诏建祠，禁内令
黄冠祝釐。节甫持不可，拱惧失帝意，恚甚。节甫遂移
疾归，起光禄丞。会拱掌吏部，复移疾避之。万历初，召”
为尚宝丞，进少卿，再出为南京尚宝卿。自初服官秩
六品，至是十九年始进二秩，又居之留，都人颇叹其
淹滞，节甫殊安之。适张居正迎母侍养，道南京，公卿
倾国迎送，节甫独不出。逾年，遂致仕归。十五年，言官
交荐，始起南京通政参议，历南京太常卿。疏言：“荐新
诸物，国初本取诸畿内。今远致数千里外，安得谓新
徒扰驿传，饱中人橐耳。请改之北地便。”不听。迁大理
卿，擢刑部右侍郎，皆在南京。二十年召为工部左侍
郎，摄部事。御史高举言：“节甫素负难进之节，士论称
贤。今一岁三迁，殊嫌躐进，宜与休沐。”吏部以节甫有
物望，绌御史议。是时经费不支，中官日诱。帝兴作，织
造亦益繁。节甫忧之，奏言：“今节慎库所贮不过九十
馀万，而岁出溢于所入者且十五万，不数年，帑藏尽
矣。宜及时省浮费，核虚冒，停止一切兴作。”又言：“江南、
两浙岁比不登，公私交困，织造当宽减。”疏数上，获减
五之一。未几，复传造蟒纱三千疋，节甫复援四方水
旱以请，亦减三之一。又以江西岁侵，造磁器为民累，
疏请停罢，不允。自节甫署事，数有执争，中人惮其鲠
直，不敢屡挠。间数月，始一传奉，节甫辄持之，多不报。
节甫引《祖训》言：“凡内官传旨，诸司具疏覆奏，再得旨，
然后施行。今覆奏不得旨，其不可行明甚。”疏入，帝亦
不报，然竟节甫任事，节省为多。故事，商人预支金钱，
多奸弊，节甫力禁之。有王荩臣者，挟贵近人居间，节
甫怒，笞之。言官不察，谓不宜重困商人。节甫愠曰：“吾
以法杖一奸商，何至烦白简？”遂直疏其状，且言：“法不
可挠，宁罢臣，毋令预支损国帑。”帝乃下诏严禁焉。是
时，治河议起，廷臣纷纷上便宜。节甫谓大役所系，不
可逞臆求胜，疏言：“河之为患，以河身日高也。高在清
口，则淮水不得出。其忧在祖陵；高在镇口则闸水无
所泄，其忧在运道。臣谓今日之策，疏治河身，上也；开
腰铺使黄水让淮以安祖陵，开韩家庄使泄闸水以
保运道，次也。舍此而妄更制，是为无策。今议者纷然，
多不可行，请一切罢，勿”报可。已而韩庄役浚，漕舟得
安流，而腰铺以倭警暂止，祖陵之水果不得泄。帝怒，
为更置河臣，而以节甫言为当。二十一年，父忧归，不
复出。久之卒。赠右都御史。天启初，赐谥端靖。节甫为
人贞静淡素，当官任事，不辞劳怨。尝曰：“人臣须挟真
为国家之心，不问毁誉恩怨，而后可任天下事。”又曰：
“吾官旦夕可去，则能不负官。朝廷有不可轻之大臣，
则能重朝廷。”人以为不愧其言。三子：淙，苏州同知；㴶、
演，同年进士。㴶官至大学士，自有传。演，南京刑部尚
书。淙子棨，万历末进士，为职方郎，有声。崇祯中，官右
佥都御史，巡抚宣府。节甫弟之唫，亦举进士，官礼部
主事。